**VLADA REPUBLIKE SRBIJE**

**Projekat „Znanjem do posla– Е2Е” Faza 2,**

**za period od 1. januara 2020. do 31. decembra 2021. godine**

**ZAHTEV ZA DOSTAVLJANJE PONUDE**

**za angažovanje individualnog konsultanta za pružanje usluga – podrška Ministarstvu za rad, zapošljavanje, boračka i socijalna pitanja za izradu Strategije zapošljavanja za period od 2021. do 2026. godine: priprema predloga Strategije**

Vlada Republike Srbije je dobila donaciju Švajcarske Konfederacije preko Švajcarske agencije za razvoj i saradnju (SDC) u okviru projekta „Znanjem do posla– Е2Е” Faza 2, za period 1.januara 2020. godine do 31.decembra 2021. godine i ima nameru da deo sredstava usmeri na finansiranje ove aktivnosti.

Od angažovanog konsultanta/konsultantkinje se očekuje da izradi predlog Strategije zapošljavanja Republike Srbije za period od 2021. do 2026. godine, na osnovu nalaza еx-post analize efekata Nacionalne strategije zapošljavanja za period od 2011. do 2020. godine[[1]](#footnote-1) i ex-ante analize efekata Strategije zapošljavanja za period od 2021. do 2026. godine, u skladu sa Zakonom o planskom sistemu Republike Srbije[[2]](#footnote-2) i Uredbom o metodologiji upravljanja javnim politikama, analizi efekata javnih politika i propisa i sadržaju pojedinačnih dokumenata javnih politika[[3]](#footnote-3) (u daljem tekstu: Uredba).

### Projektni zadatak i opis posla

Predlog Strategije zapošljavanja treba da bude zasnovan na nalazima analiza:

* Ex-post analiza Nacionalne strategije zapošljavanja za period od 2011. do 2020. godine,
* Ex-ante analiza Strategije zapošljavanja za period od 2021. do 2026. godine,
* Analize programa stručna praksa koju je Nacionalna služba za zapošljavanje sprovodila 2017. i 2018. godine kod poslodavaca koji pripadaju privatnom i javnom sektoru,
* Funkcionalna analiza Nacionalne službe za zapošljavanje i dve organizacione jedinice u Ministarstvu za rad, zapošljavanje, boračka i socijalna pitanja (MRZBSP) u čijoj je nadležnosti politika zapošljavanja,
* Analiza preduslova za sprovođenje programa Garancija za mlade u Srbiji.

Ministarstvo za rad, zapošljavanje, boračka i socijalna pitanja i Tim za socijalno uključivanje i smanjenje siromaštva (SIPRU) su odgovorni za dostavljanje navedenih analiza konsultantu/konsultantkinji. Takođe, u okviru sprovođenja Zadatka, konsultant/konsultantkinja treba da uzme u obzir i sledeća relevantna dokumenta:

* Strategija industrijske politike Republike Srbije od 2021. do 2030. godine,
* Strategija unapređenja položaja osoba sa invaliditetom u Republici Srbiji za period od 2020. do 2024. godine,
* Nacionalna strategija za mlade za period od 2015. go 2025. godine,
* Strategija za socijalno uključivanje Roma i Romkinja u Republici Srbiji za period od 2016. do 2025. godine,
* Strategija o ekonomskim migracijama Republike Srbije za period 2021-2027. godine,
* Strategija razvoja digitalnih veština u Republici Srbiji za period od 2020. do 2024. godine,
* Evropski stub socijalnih prava (Evropski parlament, Savet i Komisija),
* Procena Strategije Evropa 2020 – zajednički izveštaj Komiteta za zapošljavanje i Komiteta za socijalnu zaštitu, septembar 2019,
* Zajednički MOR/EBRD izveštaj o uticaju kovid-19 na svet rada: Formulisanje nacionalne akcije za podršku radnicima i poslodavcima tokom krize izazvane kovid-19 i u periodu oporavka,
* Studija Evropske fondacije za obuku (ETF) o položaju mladih u zemljama Jugoistočne Evrope i Turske sa fokusom na Srbiju,
* i drugi.

U skladu sa Uredbom, kojom su propisani forma i sadržaj strategije, konsultant/konsultantkinja treba predlogom Strategije da obuhvati sledeće:

* Uvod;
* Podaci o planskim dokumentima i pravnom okviru relevantnom za strategiju;
* Opis postojećeg stanja u konkretnoj oblasti planiranja i sprovođenja javne politike, koji uključuje i ex-post analizu prethodnih javnih politika u toj oblasti;
* Definisanje željene promene (viziju, odnosno željeno stanje čijem dostizanju doprinosi postizanje opšteg i posebnih ciljeva; identifikovanje željene promene, identifikovanje zainteresovanih strana);
* Definisanje ciljeva javne politike (opšti cilj politike, posebni ciljevi politike i pokazatelja učinka na nivou opšteg cilja i posebnih ciljeva);
* Identifikovanje mera javne politike, za postizanje posebnog cilja/ciljeva, navođenje alternativnih mera, ako ih ima, identifikacija i formulacija pokazatelja rezultata na nivou mera, opis projekata kojima će se mere javne politike sprovoditi;
* Izveštaj o analizi mera, koja je izvršena u skladu sa čl. 24–30. Uredbe (u okviru ex-ante analize efekata), koja obuhvata analizu efekata tih mera na fizička i pravna lica, odnosno analizu društvenih i ekonomskih efekata, za svaku od razmatranih opcija ukoliko one postoje, uključujući i analizu efekata na životnu sredinu, kao i upravljačkih efekata tih mera, ako ih imaju, sa posebnim osvrtom efekata mera na rodnu ravnopravnost i na mikro, male i srednje privredne subjekte;
* Identifikovanje mehanizama za sprovođenje mera, uz navođenje nadležne institucije za sprovođenje konkretne mere, procene potrebnih finansijskih sredstava i ostalih materijalnih resursa neophodnih za sprovođenje mera, informacije o načinu obezbeđenja, odnosno izvorima sredstava za sprovođenje mera i rokova za sprovođenje mera;
* Određenje načina ocene/evaluacije postignutih rezultata,
* Određenje načina izveštavanja o rezultatima;
* Procenu finansijskih sredstava, potrebnih za realizaciju svake od mera i identifikaciju izvora iz kojih se ta sredstva obezbeđuju;
* Procenu finansijskih efekata realizacije svake od mera na budžet, u skladu sa zakonom koji uređuje budžetski sistem.

Svi navedeni zadaci se sprovode u skladu sa zaključcima konsultacija sa MRZBSP i SIPRU.

**Očekivani rezultati**

* Plan rada i metodologija za sprovođenje zadatka, odobreni od strane MRZBSP i SIPRU;
* Kratak pregled strukture predloga Strategije zapošljavanja za period od 2021. do 2026. godine (pre početka rada na dokumentu), odobren od strane MRZBSP i SIPRU;
* Nacrt predloga Strategije zapošljavanja za period od 2021. do 2026. godine;
* Finalna verzija predloga Strategije zapošljavanja za period od 2021. do 2026. godine.

### Trajanje angažmana

Angažman će se sprovoditi u okviru projekta „Znanjem do posla – Е2Е” Faza 2, koji se sprovodi za period od 01. januara 2020. do 31. decembra 2021 godine. Očekivani period angažovanja konsultanta/kinje koji ispuni kriterijume je od sredine avgusta 2020. do kraja februara 2021. godine.

**Zainteresovani konsultant/konsultantkinja treba da ispunjava sledeće uslove:**

* Univerzitetska diploma iz društvenih ili ekonomskih nauka;
* Najmanje deset godina radnog iskustva u oblasti razvoja ljudskih resursa, poželjno u zapošljavanju/socijalnom uključivanju;
* Odlično razumevanje politike zapošljavanja u Republici Srbiji, njenog institucionalnog i zakonskog okvira;
* Odlično razumevanje trendova zapošljavanja i tržišta rada kako u Srbiji, EU i na globalnom nivou, sa iskustvom u konceptualizaciji nacionalne politike zapošljavanja;
* Odlično poznavanje Zakona o planskom sistemu Republike Srbije i pratećih podzakonskih akata;
* Prethodno iskustvo u saradnji sa MINRZS u oblasti zapošljavanja je prednost;
* Odlično znanje srpskog i engleskog jezika;
* Odlične analitičke veštine, veštine pisanja i izveštavanja;
* Odlične organizacione veštine u cilju izvršenja zadatka.

Izbor će se vršiti primenom metode: **„Izbor konsultanata na osnovu kvaliteta i cene“** u skladu sa postupkom predviđenim Prilogom br. 4 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekat „Znanjem do posla– Е2Е” Faza 2, za period od 1. januara 2020. do 31.decembra 2021, koji možete pogledati na [**http://socijalnoukljucivanje.gov.rs/wp-content/uploads/2020/04/Prilog-broj-4.doc**](http://socijalnoukljucivanje.gov.rs/wp-content/uploads/2020/04/Prilog-broj-4.doc)

Opis Projektnog zadatka, detaljno uputstvo i formulari za podnošenje ponuda možete preuzeti sa linka: <http://socijalnoukljucivanje.gov.rs/rs/o-nama/javne-nabavke/>

**Zainteresovani kandidati će podnositi ponude u zatvorenim kovertama najkasnije do 24.07.2020. - 16:00 časova, poštom ili lično na adresu:**

Tim za socijalno uključivanje i smanjenje siromaštva

Bulevar Milutina Milankovića 106

11070 Novi Beograd

Za dodatne informacije možete se obratiti u pisanoj formi na e-mail a.roncevic@gov.rs

1. „Sl. glasnik RS“, br. 37/11 [↑](#footnote-ref-1)
2. „Sl. glasnik RS“, br. 30/18 [↑](#footnote-ref-2)
3. „Sl. glasnik RS“, br. 8/19 [↑](#footnote-ref-3)